[{"text_idx": "#000001", "text": "Cefais fy magu mewn teulu o gerddorion a threfnwyr cerdd, yn chwarae\u2019r piano a\u2019r fiola (ac os gallwch ddweud jo\u0302c am fiola wrtha i, nad ydw i wedi ei chlywed o\u2019r blaen, fe brynaf baned o goffi i chi!). Ar o\u0302l astudio ym Mhrifysgol Caerdydd, es i weithio fel cyfrifydd gyda chwmni gwasanaethau ariannol mawr, ond buan iawn y sylweddolais fy mod yn colli\u2019r profiad o fod yn gysylltiedig a\u0302 cherddoriaeth a cherddorion \u2013 felly dihangais i ddechrau gyrfa ym maes y celfyddydau."}, {"text_idx": "#000003", "text": "Ymunais a\u0302 Sinfonia Cymru ym mis Hydref 2022 \u2013 mae\u2019n sefydliad rwyf wedi ei ddilyn a\u2019i edmygu ers sawl blwyddyn, ac rwyf wrth fy modd yn cael bod yn rhan o\u2019r ethos sydd yma, sef creadigrwydd, cydweithio . . . ac antur!"}, {"text_idx": "#000004", "text": "Cefais fy magu yng Ngogledd Dyfnaint a phenderfynais fy mod i eisiau chwarae\u2019r corn Ffrengig ar o\u0302l gweld cyngerdd pumawd chwyth a meddwl ei fod yn edrych yn eithaf diddorol! Nid oeddwn erioed yn wych arno, ond es ymlaen i goleg cerdd yng Nghaerdydd ac yna Manceinion, lle sylweddolais yn fuan fod fy sgiliau\u2019n fwy addas ar gyfer yr ochr logisteg a rheoli ym maes creu cerddoriaeth. Roedd fy swydd gyntaf gyda Sinfonia Cymru fel rheolwr cerddorfa yn 2008, cyn symud i oleuadau llachar Llundain am 7 mlynedd ac yna dychwelyd i Sinfonia Cymru yn 2017. Rwyf wrth fy modd a\u0302\u2019r amrywiaeth o gerddoriaeth a pherfformiadau a geir gan y gerddorfa yma, a\u2019r egni, y rhagoriaeth a\u2019r positifrwydd y mae\u2019r holl gerddorion rhagorol yn eu cyfrannu i bob prosiect. Yn fy amser hamdden, rwyf wrth fy modd a\u0302 cherddoriaeth fyw o bob genre gwahanol, ac yn mwynhau\u2019r awyr agored!"}, {"text_idx": "#000005", "text": "Bu\u2019n llawer gwell gen i ddarllen a siarad am gerddoriaeth na\u2019i chwarae o hyd (mae fy nhrwmped wedi bod yn ei ge\u0302s ers dwy flynedd o leiaf bellach) ac rwy\u2019n treulio\u2019r rhan fwyaf o\u2019m hamser yn Rhydychen a Chaergrawnt yn obsesu am ffiwgiau. Mae\u2019n wych fy mod i\u2019n gallu parhau i sgwrsio a\u0302 phobl sy\u2019n dwli ar gerddoriaeth a bod yn rhan o gynllunio prosiectau cyffrous ac amrywiol, gan weithio gyda phersonoliaethau cerddorol mor ddiddorol. Cefais fy magu yng Nghaerdydd, a dyna lle cefais fy holl brofiadau cerddorol cyntaf, felly rwy\u2019n falch o fod yn rhan o\u2019r diwylliant cerddorol yma eto. Pan nad ydw i\u2019n meddwl am gerddoriaeth, rwy\u2019n hoffi gweithio fy ffordd drwy fy nghasgliad cynyddol fawr o lyfrau ryseitiau, sy\u2019n nesa\u0301u at bum deg ar hyn o bryd."}, {"text_idx": "#000006", "text": "Wnes i dyfu fyny yn Fife yn yr Alban, yr unig reswm wnes i ddechrau chwarae\u2019r corn, oedd oherwydd nad oeddwn i\u2019n ddigon tal i chwarae\u2019r trombo\u0302n! Wnes i gwblhau fy Ngradd ym Mhrifysgol Aberdeen cyn symud i Gaerdydd i wneud Gradd Meistr mewn Perfformiad Cerddorfaol yng Ngholeg Cerdd a Drama Cymru. Wedi blwyddyn o\u2019r pandemic a blwyddyn fel Llywydd Undeb y Myfyrwyr, a dyma fi yma yn Sinfonia Cymru! Dwi\u2019n caru\u2019r diwylliant cerddorol yma yn Ne Cymru, a pan nad ydw i yng nghanol y bwrlwm hwnnw, rwy\u2019n mwynhau treulio amser gyda fy nghi ac yn mynd i\u2019r theatr."}, {"text_idx": "#000007", "text": "Shwmae, Heulwen ydw i a thrwy fy musnes Llais Cymru, rydw i wedi bod yn arwain y Marchnata ar gyfer Sinfonia Cymru ers Medi 2021. Rwy\u2019n caru cerddoriaeth, rydw i wrth fy modd yn canu, mae\u2019n fy ymlacio, yn gwneud i mi deimlo\u2019n hapus ac yn fyw, ond dydw i erioed wedi llwyddo i chwarae offeryn! Rhoddais gynnig ar yr utgorn ond ni allwn gael unrhyw synau dymunol allan ohono, gwaharddwyd fy recorder a fy chwiban Wyddelig o gartref y teulu, dywedodd fy athro ffidil bod fy nghanu yn llawer gwell, felly treuliais fy ngwersi ffidil yn canu yn lle! Yn fy 30au, ceisiais eto gyda gwersi piano ochr yn ochr a\u0302 fy mhlentyn 5 oed, ni chefais unrhyw hwyl arni! Felly, rydw i\u2019n canolbwyntio ar fy nghryfderau fy hun ac yn mwynhau\u2019r cyfle i rannu straeon ein cerddorion anhygoel a\u2019r gerddorfa hwyliog hon sef Sinfonia Cymru. Cerddorion, dwi\u2019n codi fy het i chi!"}, {"text_idx": "#000008", "text": "Cefais fy ngeni a fy magu yn Llandybie lle cefais ddysgu cerddoriaeth gan fy mam anhygoel. Es i draw i Ysgol Gerdd Chetham\u2019s pan oeddwn i\u2019n 16 oed ac es ymlaen i\u2019r RNCM ar o\u0302l hynny a nawr yn mwynhau bywyd lliwgar ac amrywiol fel feiolinydd clasurol a thrawsgroesiad. Rwy\u2019n angerddol am wthio ffiniau a chredaf mai amrywiaeth yw sbeis bywyd mewn gwirionedd a cheisiaf fyw yn driw i hynny yn fy ngyrfa lawrydd. O gyd-ddod o hyd i\u2019r Manchester Collective, i arwain Cerddorfa Kaleidoscope, recordio tannau ar gyfer cynhyrchwyr electronig a chwarae gyda rhai o artistiaid jazz mwyaf cyffrous y wlad gyda fy mhedwarawd, Amika, rwyf wrth fy modd a\u0302 phob rhan o\u2019r hyn rwy\u2019n ei wneud. Tan yn ddiweddar, pan gyrhaeddais y cap oedran, roeddwn yn aelod hir sefydlog o Sinfonia Cymru ac mae wir wedi helpu i fy siapio i mewn i\u2019r cerddor rydw i heddiw. Rwy\u2019n falch iawn o allu parhau a\u0302\u2019r siwrnai gyda\u2019r teulu anhygoel hwn yn fy ro\u0302l fel Cydymaith Creadigol ac i ddal ati i wthio, archwilio a thyfu gyda\u2019n gilydd, i roi\u2019r cyfan maen nhw wedi\u2019i roi i mi yn o\u0302l a dod a\u0302\u2019r cyfan yn o\u0302l adref!"}, {"text_idx": "#000009", "text": "Mae cerddoriaeth yn ei holl ffurfiau wastad wedi bod yn rhan enfawr o fy mywyd, a gorau oll po fwyaf arloesol y bydd, gan groesi pob genre. Rwy\u2019n dal i chwarae\u2019r clarine\u0301t (yn amatur iawn), er bod hyn yn anoddach pan fyddwch chi\u2019n treulio\u2019ch bywyd yn gwrando ar gerddorion proffesiynol! O ran gyrfa, dechreuais fywyd fel cyfreithiwr ond nid cyfrinach fawr oedd fy mod bob amser wedi dymuno gweithio ym maes y celfyddydau. Yn 2009, cymerais y cam hwnnw, gan weithio am chwe blynedd yng Nghanolfan y Barbican ac am bedair blynedd gyda Cherddorfa Aurora, ac fel ymddiriedolwr prosiect drymio cymdeithasol Drum Works. Mae wedi bod yn bopeth y gobeithiais y byddai \u2013 gyda\u2019r \u201cgwaith\u201d yn cynnwys gwylio ymarfer ymhlith cerddorfa, neu wrando ar artistiaid o\u2019r radd flaenaf yn tiwnio i fyny yng nghefn y llwyfan! Does dim byd gwell! Rwy\u2019n credu\u2019n angerddol mewn creu cyfleoedd mewn cerddoriaeth ac rwyf wrth fy modd yn cyfrannu at hynny gyda Sinfonia Cymru."}, {"text_idx": "#000010", "text": "(English) Sinfonia Cymru was founded in 1996, by Welsh conductor Gareth Jones, and played an important role in Wales as a training orchestra for young musicians. Gareth has been an important figure for Sinfonia Cymru throughout its history. He was the first Principal Conductor for the orchestra and since 2018, Sinfonia Cymru\u2019s Artistic Advisor. He has conducted the orchestra in many prestigious performances, including, most recently, a tour of Wales and the UK with Sir Bryn Terfel in Autumn 2022."}, {"text_idx": "#000011", "text": "Cefais fy ngeni a\u2019m magu yn yr Iseldiroedd. Ar o\u0302l methu\u2019n drychinebus mewn ymdrech i ddysgu chwarae\u2019r ffidil, rhoddais gynnig ar y clarinet yn y gobaith y byddai\u2019n fy siwtio\u2019n well. Fodd bynnag, buan iawn y penderfynais mai\u2019r peth gorau i mi \u2013 ac i unrhyw un o fewn clyw \u2013 fyddai rhoi\u2019r gorau\u2019n llwyr i chwarae offeryn; symudais i Lundain yn 1982 ac i Gymru ddwy flynedd yn ddiweddarach. Roedd fy ngyrfa gynnar ym maes rheoli llwyfan a theatr, yn gweithio i gwmni\u0308au megis Made in Wales, Opera Cenedlaethol Cymru, Hijinx Theatre (lle y llwyddais, o\u2019r diwedd, i chwarae ambell nodyn cerddorol mewn un cynhyrchiad), Theatr Clwyd, Theatr Sherman a Theatr Hafren. Ar o\u0302l ennill gradd mewn Hanes Celf gyda\u2019r Brifysgol Agored ymunais a\u0302 CBAT, yr Asiantaeth Celf ac Adfywio, yn yr 1990au cynnar fel Rheolwr Prosiect ac yn ddiweddarach fel Cyfarwyddwr Comisiynau ar gyfer prosiectau celf cyhoeddus. Yn 2003 penodwyd fi\u2019n Gyfarwyddwr CBAT ac yna, yn dilyn cyfuno cwmni\u0308au bedair blynedd yn ddiweddarach, yn Gyfarwyddwr Gweithredol cyntaf Safle, yr asiantaeth a ddaeth yn sgil CBAT. Yn ystod y cyfnod hwn roeddwn yn gyfrifol am nifer o brosiectau creadigol cyhoeddus llwyddiannus a rhaglenni comisiynau celf ledled Cymru a gweddill y DU."}, {"text_idx": "#000013", "text": "A minnau bellach wedi lled ymddeol, rwy\u2019n Gyfarwyddwr Anweithredol Cymdeithas Tai Caredig ac yn Ymddiriedolwr gyda Settled, yn ogystal ag yn Gadeirydd Sinfonia Cymru \u2013 sefydliad ro\u2019n i\u2019n gefnogwr brwd ohono cyn i mi ymuno fel Ymddiriedolwr yn 2018."}, {"text_idx": "#000014", "text": "Rydw i\u2019n Bartner yn Darwin Gray ac yn bennaeth eu ti\u0302m Cyflogaeth ac Adnoddau Dynol. Rydw i\u2019n cynghori ar bob agwedd ar gyfraith cyflogaeth ac mae gennyf arbenigedd a diddordeb penodol yn y gyfraith gwahaniaethu. Rydw i\u2019n cyfrannu\u2019n rheolaidd at raglenni radio a theledu, yn cynnal digwyddiadau hyfforddi, ac yn siarad mewn digwyddiadau a chynadleddau ar faterion yn ymwneud ag iechyd meddwl yn y gweithle. Yn 2016, helpais sefydlu Rhwydwaith Adnoddau Dynol Cymru a Gwobrau Adnoddau Dynol blynyddol Cymru i annog arfer gorau yn y sector cyflogaeth a dathlu cyflawniadau gweithwyr Adnoddau Dynol proffesiynol ledled Cymru."}, {"text_idx": "#000015", "text": "Fi yw\u2019r Rheolwr Marchnata ar gyfer cynulleidfaoedd yng Ngholeg Brenhinol Cerdd a Drama Cymru, lle rwy\u2019n hyrwyddo tua 300 o ddigwyddiadau bob blwyddyn.\nRwyf wedi gweithio ym maes marchnata\u2019r celfyddydau ers dros ddegawd gan gynnwys rolau yng Nghanolfan Mileniwm Cymru a Cherddorfa Genedlaethol Cymru\u2019r BBC, ac fel ymgynghorydd marchnata i Sinfonia Cymru, Hijinx Theatre ac Ongl Design. Yn wreiddiol o Orllewin Cymru, fe wnes i astudio Cerddoriaeth ym Mhrifysgol Caerdydd, ac rydw i dal wrth fy modd yn chwarae cerddoriaeth gyda ffrindiau pan alla i."}, {"text_idx": "#000016", "text": "Astudiais y feiolin yng Ngholeg Brenhinol Cerdd a Drama Cymru, gan raddio yn 2014. Rydw i\u2019n dal i addysgu a chwarae rhywfaint, ond yn ddiweddar rydw i wedi canolbwyntio ar ymchwil, gan ymgymryd a\u0302 PhD ym Mhrifysgol Metropolitan Caerdydd. Rydw i\u2019n ymchwilio i straen yn y gweithle, ymdopi a llesiant cerddorion clasurol proffesiynol a myfyrwyr cerdd mewn ysgolion cerddoriaeth. Ochr yn ochr a\u0302 hyn, rydw i\u2019n Adolygwr Systematig ym Mhrifysgol Caerdydd, gan ddatblygu\u2019r sylfaen dystiolaeth i lywio polisi\u0308au ac arferion ym maes iechyd a gofal cymdeithasol."}, {"text_idx": "#000017", "text": "Pe byddech chi wedi gofyn wrtha\u2019i yn fy arddegau cynnar beth y byddwn i\u2019n ei wneud fel oedolyn, does dim siawns y byddwn i hyd yn oed yn so\u0302n am Gerddoriaeth Glasurol! Byddech chi\u2019n lwcus i gael y gair \u2018Cerddoriaeth\u2019 hyd yn oed, er, roeddwn i\u2019n gwrando ar holl fandiau fy niwrnod: SOAD, Papa Roach, Sum41, Nirvana, ac ati, wrth sglefrfyrddio, casa\u0301u ysgol, gemau cyfrifiadur, yr holl bethau mae\u2019r arddegwyr yn ei wneud. Dechreuais chwarae Fiola pan oeddwn yn 9 oed, dechreuais fwynhau cerddoriaeth go iawn o tua 14 oed, a syrthiais yn llwyr mewn cariad ag ef erbyn fy mod yn 16 oed, \u2018jyst\u2019 mewn pryd i gael fy holl raddau at ei gilydd ar gyfer gwneud cais i\u2019r brifysgol. Ein taith ni sy\u2019n rhoi llais unigryw i ni i gyd yn y byd hwn, sy\u2019n dod a\u0302 mi i\u2019r rhan orau am fod yn gerddor \u2013 mae\u2019n daith sydd byth yn dod i ben, ac edrychaf ymlaen bob dydd at yr hyn a allai fod yn dod rownd y gornel nesaf. ..."}, {"text_idx": "#000018", "text": "Trwy dderbyn fy addysg mewn ysgol uwchradd ddifreintiedig, rwyf wedi cael profiad uniongyrchol o fod yn dyst i bwysigrwydd cael mynediad i bawb at y celfyddydau. Heblaw am y cyfleoedd a gefais drwy raglenni celfyddydol i bobl ifanc, yn enwedig Co\u0302r Cenedlaethol Ieuenctid Cymru, ni fyddwn wedi gallu datblygu fel cerddor nac fel unigolyn. Datblygodd fy angerdd am gerddoriaeth pan oeddwn yn ifanc iawn, ac rwyf wedi bod yn ddigon ffodus i gyfranogi\u2019n eang yn y celfyddydau yng Nghymru am y rhan fwyaf o\u2019m hoes. Rwyf wedi fy hyfforddi fel cantores, ac yn ogystal a\u0302 chwarae\u2019r clarinet a\u2019r piano rwy\u2019n treulio fy amser hamdden yn canu gyda Chantorion John S. Davies Singers ac yn rhoi gwersi canu. Astudiais y Gyfraith ym Mhrifysgol Bryste a threulio rhan gyntaf fy ngyrfa\u2019n gweithio ym maes Cyfraith Eiddo Masnachol. Ers hynny rwyf wedi cymhwyso fel Rheolwr Prosiect yn gweithio ym maes addysg uwch a chodi arian. Rwyf wrth fy modd yn cael cyfle i helpu Sinfonia Cymru i gael effaith drawsnewidiol mewn cymunedau sydd ar hyn o bryd yn cael eu tanwasanaethu gan gerddoriaeth glasurol, ac yn enwedig i estyn at galonnau cymunedau gwledig ledled Cymru."}, {"text_idx": "#000019", "text": "Rwy\u2019n Glerc Seneddol yn y Senedd, yn arbenigo mewn craffu a llywodraethu da. Dechreuais fy ngyrfa fel ymgynghorydd pwyllgorau yn Nhy\u0302\u2019r Cyffredin. Dros y blynyddoedd diwethaf rwyf wedi cael fy secondio i weithio mewn gwladwriaethau bregus ac o\u0302l-anghydfod fel arbenigwr ar gryfhau seneddol, gan gyfrannu at brosiectau yn Swdan, Yr Aifft ac Ira\u0301c. Cefais fy ngeni a\u2019m magu yng Nghaerffili, gan fynychu Ysgol Gyfun Cwm Rhymni cyn graddio mewn Athroniaeth, Gwleidyddiaeth ac Economeg o Goleg y Drindod, Prifysgol Rhydychen. Dechreuodd fy nghariad at gerddoriaeth yn yr ysgol, ond erbyn hyn mae fy chwarae wedi\u2019i gyfyngu i\u2019r stafell fyw, gan adael y perfformiadau i\u2019r offerynwyr proffesiynol!"}, {"text_idx": "#000020", "text": "Yn wreiddiol, roedd fy ngyrfa ym maes Peirianneg Cemegol, ac yna bu\u0302m yn Rheolwr Gyfarwyddwr neu\u2019n Brif Swyddog Gweithredol mewn sawl cwmni, yn gweithio ym maes cemegolion a thechnoleg dw\u0302r; roedd yr un olaf yn datblygu technoleg i alluogi algae i gael gwared a\u0302 llygredd er mwyn glanhau ein hafonydd, ac ar yr un pryd yn cloi carbon i helpu yn y gwaith o wrthdroi newid hinsawdd. Gobeithiaf, felly, ddod a\u0302\u2019m profiad yn y maes masnachol i fwrdd Sinfonia Cymru. Ar yr ochr gerddoriaeth, cefais fy magu yn sain cerddoriaeth glasurol, ac rwy\u2019n parhau i\u2019w fwynhau hyd heddiw. Erbyn hyn, fodd bynnag, mae\u2019n well gen i wrando gan nad wyf yn ddigon medrus i berfformio \u2013 ond rwy\u2019n chwarae\u2019r gita\u0302r, rwyf wedi cymryd rhan mewn drama\u0302u amatur (gweler y llun!), ac rwy\u2019n aelod o Go\u0302r Meibion y Barri."}, {"text_idx": "#000022", "text": "Mae\u2019n ddrwg gen i, mae'r cofnod hwn dim ond ar gael mewn Saesneg Prydain."}, {"text_idx": "#000024", "text": "Darganfod mwy gan Sinfonia Cymru"}, {"text_idx": "#000026", "text": "Seasons for Change, IV: Winter"}, {"text_idx": "#000027", "text": "Cyfrannwch rodd nawr i roi\u2019r dechrau gorau posibl i gerddorion ifanc yn eu gyrfaoedd proffesiynol."}, {"text_idx": "#000028", "text": "Byddwn yn rhoi\u2019r wybodaeth ddiweddaraf i chi am newyddion a digwyddiadau gan Sinfonia Cymru"}]